26_årige Christina Sander Tjerrild fra København har fået det, hun selv kalder sit livs oplevelse

26-årige Christina Sander Tjerrild fra København har fået det, hun selv kalder sit livs oplevelse.

Under et besøg i Boston oplevede den danske pige mandag eftermiddag, at blive 'photobombet' af den amerikanske skuespiller Kevin Spacey - kendt fra blandt andet film som American Beauty og The Usual Suspects.

- Vi var lige ankommet til byen. Inden vi skulle hjem og lave aftensmad, gik vi ind i en park, hvor min ven ville tage et billede af mig, fortæller Christina Sander Tjerrild til tv2.dk.

'Do a photobomb'

Pludselige ser Christina to mænd komme løbende imod hende.

- Det undrer mig, at den ene har direkte kurs mod mig. Da han kommer tættere på, kan jeg se, det er Kevin Spacey.

Den kendte skuespiller stopper op lige ved siden af Christina.

- Jeg kan høre, at hans kammerat siger, 'do a photobomb'. Og det gør han. Han står lige ved siden af mig.

- Det var så surrealistisk. Jeg har nok set American Beauty 50 gange, og synes han er fuldstændig fantastisk, siger hun videre.

Vendte sig om og vinkede

Efter seancen løb Kevin Spacey og løbemakkeren videre. Efter cirka 10 meter vendte skuespilleren sig om og vinkede til Christina.

Christinas kammerat Ben nåede at fange photobomben med kameraet. Nu skal billedet i glas og ramme.

- På vej hjem fra parken gik jeg og tænkte på, hvor antiklimatisk det ville være, hvis nogen stjal kameraet eller det gik i stykker, siger hun.

Bill Clinton har også gjort det

Photobombing er en practical joke, hvor man hopper ind foran et kamera eller sniger sig bag motivet og på den måde tager fokus.

Der florerer mange eksempler på photobombing på nettet.

Et kendt eksempel blev foreviget under præsident Obamas genindsættelsestale, hvor Kelly Clarkson synge.

Her lavede tidligere præsident Bill Clinton en photobomb. Billedet gik verden rundt på Twitter